open-index/open-wikipedia-markdown huggingface dataset:
Oslo fjordas

**Oslo fjordas** yra fjordas Pietų Norvegijoje.

Seniausios Oslo fjordą supančios teritorijos gyvenvietės datuojamos akmens ir bronzos amžiais. 100 km ilgio fjordas iš šiaurės į pietus besitęsiantis nuo Skagerako sąsiaurio iki Oslo uosto. Susijungia su Šiaurės jūra. Ties Drøbaku jis susiaurėja, bet netoli sostinės vėl išplatėja. Akershuso ir Østfoldo fiulkės supa fjordą rytuose, Buskerudo ir Vestfoldo  vakaruose. 

Fjordo pakrantėje įsikūrusios vienuose seniausių šalies miestų ir kaimų gyvena daugiau kaip 1 000 000 gyventojų. Daugelis šių gyvenviečių išsiskiria sena prekybos ir laivybos istorija. Regionas palaiko artimus ryšius su sostine, tad jo infrastruktūra labai gerai išvystyta. Ilgiausias Europoje 7,2 km po jūra iškastas tunelis jungia Frogna su Hurumu vakaruose. Oslo fjordo regione puikiai derinasi senasis kultūrinis paveldas ir modernioji pramonė bei verslas. Atokiau nuo pramoninių zonų pakrantė atrodo lyg nusėta didelėmis ir mažomis salomis, išraižyta užutėkių ir įlankų, išmarginta poilsiavietėmis ir valčių prieplaukomis bei spalvingais vasarnamiais. Vasaros dažniausiai šiltos, o Staverno mieste būna 200 saulėtų dienų per metus. Žiemos šiame regione retai būna žvarbios, iškrentančio sniego kiekį lemia vietovės aukštis virš jūros lygio ir nuotolis nuo pakrantės.
Dilgėliniai

**Dilgėliniai** (*Urticaceae*) – magnolijūnų (*Magnoliophyta*) augalų šeima, kuriai priklauso vienametės arba daugiametės žolės su dilginamaisiais plaukeliais. Lapai išsidėstę pražangiai arba priešiškai, sveiki ar giliai suskaldyti. Žiedai susitelkę į varpos ar šluotelės pavidalo žiedynus.

Šeimoje yra apie 50 genčių ir apie 2600 rūšių, kurių didesnė dalis paplitusi tropikuose. Lietuvoje auga viena dilgėlių gentis su 3 rūšimis:
* Kanapinė dilgėlė (*Urtica cannabina*)
* Gailioji dilgėlė (*Urtica urens*)
* Didžioji dilgėlė (*Urtica dioica*)

## Gentys
* *[[Aboriella]]*
* *[[Achudemia]]*
* *[[Archiboehmeria]]*
* *[[Astrothalamus]]*
* *[[Australina]]*
* Bemerija (*Boehmeria*)
* Delnuotė (*Cecropia*), kai kurie sistematikai išskiria į savarankišką šeimą.
* *[[Chamabainia]]*
* *[[Cypholophus]]*
* *[[Debregeasia]]*
* *[[Dendrocnide]]*
* *[[Didymodoxa]]*
* *[[Discocnide]]*
* *[[Droguetia]]*
* *[[Elatostema]]*
* *[[Forsskaolea]]*
* *[[Gesnouinia]]*
* *[[Gibbsia]]*
* *[[Girardinia]]*
* *[[Laportea]]*
* *[[Lecanthus]]*
* *[[Leucosyke]]*
* *[[Maoutia]]*
* *[[Meniscogyne]]*
* *[[Myriocarpa]]*
* *[[Nanocnide]]*
* *[[Neodistemon]]*
* *[[Neraudia]]*
* *[[Nothocnide]]*
* *[[Obetia]]*
* *[[Oreocnide]]*
* Sienžolė (*Parietaria*)
* *[[Pellionia]]*
* *[[Petelotiella]]*
* *[[Phenax]]*
* Pilėja (*Pilea*)
* *[[Pipturus]]*
* *[[Poulzolzia]]*
* *[[Procris]]*
* *[[Rousselia]]*
* *[[Sarcochlamys]]*
* *[[Sarcopilea]]*
* Elksinė, arba soleirolija (*Soleirolia*)
* *[[Touchardia]]*
* *[[Urera]]*
* Dilgėlė (*Urtica*)
Dilgėlė

**Dilgėlė** (*Urtica*) – dilgėliečių (*Urticales*) eilės dilgėlinių (*Urticaceae*) šeimos augalų gentis.

Pavadinimas iš lotynų kalbos žodžio *urere* – dilginti. Žemaitiškai vadinama **nuotnere**.

Augalas turi dilginamuosius ir paprastuosius plaukelius.

Gentyje yra apie 45 rūšys, Lietuvoje auga trys:
* Kanapinė dilgėlė (*Urtica cannabina*)
* Didžioji dilgėlė (*Urtica dioica*)
* Gailioji dilgėlė (*Urtica urens*)
Amosis

**Amosis** (**Ahmose**, m. 1525 m. pr. m. e.) – pirmasis aštuoniolikto Egipto dinastijos faraonas. Faraono Sekenenrės (Taa II) sūnus. Faraono vardas Amosis reiškia „Gimė mėnulis“. Valdė apie 1550–1525 m. pr. m. e.
## Biografija

Jo tėvas buvo faraonas Taa II, kuris vedė savo seserį – žmoną Ahotep I. Taa II tėvai, Amosio seneliai buvo faraonas Taa I ir karalienė Tetišeri, kurie taip pat buvo brolis ir sesuo. Amosio tėvas mirė kaudamasis mūšyje, tai liudija rastoji jo mumija. Galvoje aptikta kirstinių žaizdų bei buvo sutrupinta dalis veido.

Mirus tėvui, sostą paveldėjo jo vyriausias sūnus Kamosis, tačiau šis po trijų valdymo metų mislingai žuvo. Tada sostą paveldėjo 13 metų Amosis. Įšventintas kaip Neb-Pechti-Re („Stiprybės valdovas yra Ra“).

Valdymo laikotarpiu vyko kova su hiksais, Nilos deltos valdovais. Pagal Kimą Riholtą (*Kim Riholt*) 11 valdymo metais Amosis užėmė Heliopolį ir Silą. Manoma, kad po šių įvykių buvo užimta ir hiksų sostinė Avaris. Amosis galiausiai nugalėjo hiksus ir suvienijo šalį. Atstatė Egipto valdžią Nubijos ir Kanaano regionuose. Egiptas pasiekė galybės viršūnę ir susikūrė vad. Naujoji karalystė. Valdant šiam faraonui Tėbų miestas pasiekė iki tol neregėtą galią, kurios neprarado dar keliolika šimtų metų po to.

Pagal Manetoną, Amosis valdė 25 metus, 4 mėnesius. Šią versiją patvirtina įrašai ant akmenų Turoje, kuriuose minimi 22 valdymo metai. Įpėdiniu tapo sūnus Amenhotepas I.

1899 m. rastos Amosio piramidės liekanos Abydose, 1902 m. identifikuotos.

## Šeima
Amosis vedė savo seserį Amosę Nefertarę. Amosio vaikai:
* Meritamun – vyriausioji Amosės Nefertarės duktė (mirė jauna);
* Tair – Kasmut duktė;
* Satamun – antroji Amosės Nefertarės duktė (mirė jauna);
* Saamen – vyriausias Amosės Nefertarės sūnus (mirė kūdikystėje);
* Aahotep – trečioji Amosės Nefertarės duktė (tapo karaliene);
* Amenchotepas I – trečiasis Amosės Nefertarės sūnus (tapo faraonu);
* Satkamė – ketvirtoji Amosės Nefertarės duktė (mirė 30-ies);
* Hentameh – Tenthapi dukra;
* Amosė – duktė.
Karpatai

**Karpatai** (, lenk., ček. ir , ukr. ir ) – vidurinės Europos kalnynas, sudarąs raukšlėtinių kalnų sistemos tęsinį tarp Alpių ir Balkanų.

## Geografija
Karpatai prasideda prie Dunojaus, ties Bratislava ir netaisyklingu puslankiu tęsiasi 1300 km iki Dunojaus ties Geležiniais Vartais. Šiame ilgyje kalnų skersmuo svyruoja tarp 100–350 km. Jų plotas yra apie 190 000 km². Vakarų Karpatai suskilę į kelias šakas: Vakarų Beskidus, Mažuosius Karpatus, Aukštuosius Tatrus ir Baltuosius kalnus. Aukščiausia Karpatų dalis sudaro Tatrų kalnyną.

Pietinė dalis vadinama Transilvanijos Alpėmis. Aukščiausioji Gerlacho viršūnė (Aukštuosiuose Tatruose) 2655 m. Transilvanijos Alpių aukščiausioji viršūnė Negojus (2536 m), o rytiniuose Karpatuose Pietrosulio viršūnė (2305 m). Tik aukščiausiosios vietos turi alpinį charakterį. Vidutinis aukštis – apie 1000 m.

Kalnai pakraščiuose sudaryti iš smiltainio, konglomeratų, molingųjų skalūnų, o šerdį sudaro kristalinės uolienos. Yra senovinių apledėjimų požymių.

Klimatas rūstus, žiemos šaltos, vasaros karštos, drėgnos. Vidutinės sausio temperatūros -5 – -2 °C (viršūnėse žemiau -10 °C), liepos mėnesį laikosi 17–20 °C temperatūra (viršūnėse 4–5 °C). Iškrenta 600–2000 mm kritulių per metus. Žemesnėse vietose apaugę ąžuolų ir bukų miškais, aukštesnėse – pušynais. Aukštikalnėse – subalpiniai krūmynai ir pievos. Karpatų gamtai išsaugoti įsteigta daug saugomų teritorijų (Karpatų rezervatas, Tatrų nacionalinis parkas, Rodnos kalnų nacionalinis parkas, Poloninų nacionalinis parkas ir kt.).

Gyventojai lenkai, čekai, slovakai, ukrainiečiai (ir huculai), vengrai, rumunai ir serbai. Jie verčiasi miškininkyste, augina avis, medžioja, slėniuose ūkininkauja. Transilvanijos Alpių išoriniame pakraštyje išgaunama nafta (Ploještis), kai kur iškasama druskos ir metalų rūdų. Iki 1945 m. Karpatuose, daugiausia Slovakijoje, gyveno apie 150 000 vokiečių, kurie čia buvo isikūrę XII–XIV a., bet apie 90 % jų buvo ištremta į Austriją ir Vokietiją.

## Etimologija
Pavadinimas Karpatai įsigalėjęs neseniai. Romėnų šaltiniuose vadinti Sarmatų kalnais (), vėliau atskiros dalys vadintos Rumunų kalnais, Vengrų (Ugrų) kalnais. Karpatus () II a. mini Ptolemėjus (taip pat anksčiau Herodotas mini Karpo upę). Žodžio kilmė greičiausiai trakų-ilyrų kilmės – jis siejamas su dakų genties karpijų vardu, tik neaišku, ar jie pasivadinę pagal kalnus, ar atvirkščiai. Toliau pavadinimas siejamas su reikšme „uola, akmuo“ (<  'viršūnė, skardis').

## Karpatų skirstymas

Įprastai Karpatai skirstomi į tris pagrindines dalis, kurios į dar smulkesnius geografinius regionus:
* Vakarų Karpatai – rytų Čekija, pietų Lenkija, Slovakija ir šiaurės Vengrija.
** Išoriniai Vakarų Karpatai (1)
** Vidiniai Vakarų Karpatai (2)
* Rytų Karpatai – pietryčių Lenkija, šiaurės rytų Slovakija, vakarų Ukraina, šiaurės vidurio Rumunija.
** Išoriniai Rytų Karpatai (3)
** Vidiniai Rytų Karpatai (4)
* Pietų Karpatai – vakarų Rumunija, šiaurės rytų Serbija.
** Pietų Karpatai (5)
** Vakarų Rumunijos Karpatai (6)
** Transilvanijos plynaukštė (7)
** Serbijos Karpatai (8)

## Aukščiausios viršūnės pagal šalis
Aukščiausios viršūnės Karpatuose skirtingose šalyse:

## Galerija

## Šaltiniai
Narajana

**Narajana** () hinduizmo mitologijoje – aukščiausiosios dievybės vardas. Vedų himnuose dar nėra sutinkama. Galbūt Narajana buvo ne arijų dievas, ir tik vėliau buvo įtrauktas į hinduizmo panteoną.

„Šatapatha brahmanoje“ (12, 3, 4 ir kt.) Narajana – pasaulio dvasia, identiškas Purušai. Epe, Taitiryja aranjakoje (X.1.6) Narajana yra sutapatinamas su Višnumi; tai yra vienas iš Višnaus vardų – epitetų. Kituose tekstuose, pvz., „Manaus įstatymuose“ (I 10-11), Narajanos vardas siejamas su Brahma.

Džainams Narajana – tai vienas iš mitinių tirthankarų, džainizmo pradininko Mahavyro Džinos pirmtakų.

Narajana taip pat yra „Rigvedoje“ minimas rišis, kuriam priskiriama Puruša sūktos autorystė.

Narajanos vardo sutapatinimas su Višnumi, jų ontologinė vienybė ir yra priežastis, kodėl hinduizmo tekstuose ir kai kuriuose europiečių mokslininkų darbuose šie įvaizdžiai yra sumaišyti.

## Taip pat skaitykite
* Nara-Narajana

## Šaltiniai
Ijo

:*Šis straipsnis apie graikų mitologiją. Apie Jupiterio palydovą – [[Ijo (palydovas)]].*
Graikų mitologijoje **Ijo** – nimfa, upės dievo Inacho duktė, Dzeuso mylimoji.

## Mitas
Pagal mitą Dzeusas pamatė mergelę ir užsidegė aistra jai. Pasivertė baltu debesimi ir apgaubė ją, bijodamas Heros įniršio Ijo pavertė sniego baltumo karve. Tačiau Hera perprato apgavystę ir pareikalavo jos kaip dovanos. Hera paskyrė šimtaakį milžiną Argą saugoti Ijo. Dzeusas liepė Hermiui užmušti Argą, jis tą ir padarė, užmigdęs visas 100 Argo akių. 

Vėliau Hera užsiundė gylį persekioti Ijo. Ijo (Egipte vad. Izide) klajojo po Graikiją ir Aziją. Klajodama susitiko įkalintą Prometėją, kuris jai pasakė, kad ši atgaus buvusią išvaizdą ir taps garsiausio visų laikų didvyrio Heraklio protėve. Ijo keliavo per Jonijos jūrą, pasiekė Egiptą, kur atgavo savo ankstesnę išvaizdą ir pagimdė nešiotą Dzeuso sūnų Epafą. Vėliau susituokė su Egipto karaliumi Telegonu.

Iš jos kilo:
* Danajas;
* Aigiptas;
* Danajė;
* Alkmenė;
* Persėjas;
* Amfitrionas;
* Heraklis.
Aviža

**Aviža** (*Avena*) – miglinių (*Poaceae*) šeimos augalų gentis.

Aviža nuo senovės paplitusi teritorijoje nuo Korėjos iki Vakarų Europos. Auginama Rusijoje, Ukrainoje, Baltarusijoje, JAV, Kanadoje, Vokietijoje, Prancūzijoje. Lietuvoje sėjamoji aviža auginama nuo pirmųjų mūsų eros amžių. 

Žemės ūkyje reikšmingiausios ir labiausiai paplitusios yra bizantiškoji aviža (*Avena byzantina*) ir sėjamoji aviža (*Avena sativa*). Lietuvoje auginama sėjamoji aviža. Laukuose dažna tuščioji aviža (Avena fatua) – piktžolė, rečiau pasitaiko aviža netikšė (Avena strigosa).


Image:Haver bloeiend Avena sativa.jpg|Sėjamoji aviža (*Avena sativa*)
Avena sativa 004.JPG|Sėjamosios avižos grūdai su luobele
Porridge oats.JPG|Avižų dribsniai


## Avižų rūšys
Šiuo metu yra išskirtos 22 avižų genties rūšys: 
# *[[Avena abyssinica]]* Hochst.
# *[[Avena aemulans]]* Nevski
# *[[Avena barbata]]* Pott ex Link
# *[[Avena brevis]]* Roth
# *Avena byzantina* K.Koch - Bizantinė aviža; 
# *[[Avena chinensis]]* (Fisch. ex Roem. & Schult.) Metzg.
# *[[Avena clauda]]* Durieu
# *[[Avena eriantha]]* Durieu
# *Avena fatua* L. - Tuščioji aviža; 
# *[[Avena × haussknechtii]]* Nevski
# *[[Avena longiglumis]]* Durieu
# *[[Avena maroccana]]* Gand.
# *[[Avena murphyi]]* Ladiz.
# *[[Avena nuda]]* L.
# *[[Avena prostrata]]* Ladiz.
# *Avena sativa* L. - Sėjamoji aviža; 
# *[[Avena saxatilis]]* (Lojac.) Rocha Afonso
# *[[Avena sterilis]]* L.
# *[[Avena strigosa]]* Schreb.
# *[[Avena vaviloviana]]* (Malzev) Mordv.
# *[[Avena ventricosa]]* Balansa
# *[[Avena volgensis]]* (Vavilov) Nevski

## Šaltiniai
Relaksacija

**Relaksacija** ( 'atsipalaidavimas') – organizmo gebėjimas atpalaiduoti raumenis (fizinis atsipalaidavimas) ir panirti į ramybės būseną, nusiraminti (psichinis atsipalaidavimas). Relaksacija gali būti tiek nesąmoninga, tiek sąmoninga, taikant specialias psichofizines metodikas.

## Fiziologinė atsipalaidavimo reikšmė
Nustatyta, kad apie 80 % visų kraujotakos, endokrininių, virškinimo trakto, onkologinių sutrikimų, imuninės sistemos nusilpimų yra psichosomatinio pobūdžio. Organizmui fiziologiškai yra reikalingas periodiškas poilsis, kuris įmanomas giluminio atsipalaidavimo arba miego metu. Atsipalaidavęs organizmas veikia pačiu optimaliausiu jo funkcionavimo režimu (natūraliai).

Atsipalaidavęs žmogus nustoja eikvoti energiją tam tikrų raumenų įtempimo palaikymui, lengviau valdo dėmesį. Atsipalaidavęs žmogus tampa ramus, stabilizuojasi psichika bei psichiniai procesai, teigiamai veikiama emocinė bei protinė būklė.

Bet kuri emocija sukelia tam tikros raumenų grupės įtempimą. Dažnai pasikartojanti emocija sąlygoja didesnį įtempimą bei įtvirtinama nesąmoningai. Dažna raumenų įtampa, nepagrįsta judėjimo ar kitos fizinės veiklos poreikių, signalizuoja, kad žmogaus psichikoje nusistovėjo neadekvatus kokio nors reiškinio vertinimas, sukeliantis psichosomatinius pakitimus. Pagal tam tikrų raumenų grupių įtempimo būklę galima spręsti apie žmogaus psichikos būseną. Įtampai nuolat pasikartojant gali kilti spazmai, skausmai bei psichosomatiniai sutrikimai.

Įtampa gali būti pašalinama įvairiais būdais.

## Mechanizmas
Tarp galvos smegenų ir visų raumenų yra abipusis savitarpio ryšys. Smegenys siunčia kūno raumenims impulsus. Savo ruožtu raumenys signalizuoja galvos smegenims apie savo būseną. Kuo labiau įtempti kūno raumenys, tuo daugiau ir dažniau signalai ateina į smegenis. Juo raumenų būklė žvalesnė, tuo sunkiau perkelti sąmonę į transo būseną.

Susilpnėjus fizinei veiklai, raumenų tonusas mažėja, į smegenis ateina mažiau impulsų. Taip atsiranda ramybei, meditacijai, miegui palankios sąlygos, žemėja smegenų biosrovių dažnis.

Atsipalaiduoti galima tiek sąmoningai, tiek ir nesąmoningai. Poilsis kaip veiklos priešingybė gali būti tiek aktyvus, tiek ir pasyvus. Priklausomai nuo individualių savybių atsipalaidavimo būdai yra labai įvairūs, kurie yra pasirenkami priklausomai nuo asmeninių polinkių bei siekių.

## Koncentruoto atsipalaidavimo technikos
Įtampai šalinti bei atsipalaiduoti naudojami įvairūs būdai.

* Autogeninė treniruotė
* Eutonija
* Joga
* Kum Nye
* Progresyvusis raumenų atpalaidavimas
* Savihipnozė
Įtaiga

**Įtaiga**, **sugestija** ( pridėjimas, įdavimas, įkvėpimas) – verbalinės ar neverbalinės kalbos pasitelkimas darant įtaką jausmams, pojūčiams, mąstymui, veiklai, sprendimams.

Terminą pirmą kartą pavartojo James Braid. Zigmundas Froidas įtaigą vadino *stebuklinga kalbos galia*.

## Formos
* **[[Autosugestija]]** – savihipnozė (žiūrėk taip pat autogeninė treniruotė).
* **Heterosugestija** – jos metu egzistuoja ribota paciento priklausomybė hipnozės metu.
* **Posthipnotinė sugestija**- tokios įtaigos poveikis galimas tam tikrą laiką, išėjus iš transo būsenos (hipnozės metu). Ji dar prieš psichoanalizės atsiradimą naudojo Žozefas Broijeris gydydamas isteriją. Simptomai šiuo atveju buvo slopinami taikant verbalinę įtaigą, kurios poveikis laikui bėgant sumažėja, – tada turi būti atnaujinamas medikamentinis gydymas.

* **[[Sugestyvinis klausimas]]** – tokia įtaigos forma, kai uždavus klausimą, gali būti (sąmoningai arba ne) nulemiamas tam tikras atsakymas (*Jūs gi buvote nusikaltimo vietoje birželio trečią ?* – šiuo atveju atsakymas „taip“ yra aiškiai provokuojamas).

Tai daroma mimikos, gestų, žodinės arba neverbalinės kalbos forma. Pavyzdžiui, restorano padavėja, lengvai linktelėdama galva, gali įtakoti ir pasktatinti teigiamą kliento atsakymą į kad ir tokį paprastą klausimą – *Ar galiu įpilti Jums vyno* ?

Kriminalistikoje menamieji klausimai sudaro atskirą ikiteisminio tyrimo problemų ratą. Baudžiamojo proceso metu jie yra griežtai draudžiami.

## Sugestibilumas (sugestijuojamumas)
Sugestijuojamumas apibūdina individualaus paveikiamumo įtaiga laipsnį, kalbant apie psichomotorines ir psichikos funkcijas, ypač jausmus, jutimus, suvokimą, vertinimą bei mąstymą.
Sugestibilus asmuo tam tikru metu ar tam tikroje situacijoje dėl nevisiško savarankiškumo vertinant arba ką nors prisimenant, nesaugumo, netikrumo jausmo yra skatinamas priimti svetimą nuomonę, informacijos vertinimo pavyzdį, teiginį.

### Formos
Aizenkas (Eysenck) išskyrė tris sugestibilumo **formas**:

# *Pirminis* įtaigumas sąlygoja veiksmo, motorines reakcijas dėl žodinės įtaigos
# *Antrinis* sugestibilumas kaip psichikos funkcijų įtaka remiantis neįvykdytais lūkesčiais
# *Prestižo sugestibilumas* kaip populiarių, paremtų autoritetu įsitikinimų priėmimas savo noru, laisva valia.

### Lygis
Sugestibilumas priklauso nuo konkrečios situacijos ir labilus laiko atžvilgiu. Pastebimas didesnis vaikų (ypač ikimokyklinio amžiaus), asmens, patyrusio traumą, sukrėtimą, taip pat materialiai, socialiai, tarnybiškai priklausomų, silpnaprotystės, hipnotizuojamų asmenų sugestibilumas. Į ji reikia atkreipti dėmesį mokymo, auklėjimo, ugdymo, gydymo (psichoterapija) ir apklausų ikiteisminiame tyrime metu, užkirsti kelią piktnaudžiavimo atvejams.

## Taip pat skaitykite
* Saviįtaiga
Mančesteris

**Mančesteris** () – miestas šiaurės vakarų Anglijoje. Vienas svarbiausių šios šalies miestų. 2021 m. duomenimis, pagal gyventojų skaičių Jungtinėje Karalystėje 6-as, Europos žemyne 85-as miestas. Mančesterio aglomeracijoje kurios plotas 630,3 km² 2019 m. viduryje gyveno 2,705,000 žmonių.

## Istorija
Iki XVIII amžiaus pradžios Mančesteris tebuvo smulkus prekybos miestelis. Jo drėgnas klimatas puikiai tiko medvilnės apdorojimui. Pritaikius verpimui ir audimui garo mašinas, medvilnės pramonė sparčiai išplito po šį rajoną, ėmė vystytis kitos naujausias to meto technologijas naudojančios pramonės sritys. Mančesteris greitai tapo vienu didžiausių Anglijos miestų. Praeityje miestas turėjo „suspausto vandens“ energijos tiekimo sistemą, kurią vėliau pakeitė elektra. Nuo pramonės revoliucijos laikų liko labai tankus vandens kanalų tinklas, anksčiau naudotas transportui. Vėliau kanalus pakeitė gausūs geležinkeliai, kurių dalis dabar nuardyta. Miestui vandeniu aprūpinti buvo užtvenkta daugybė upelių gretimai esančiame kalnų masyve, sukuriant dirbtinių ežerų grandines.

Ir dabar Mančesteryje galima pamatyti vieną didžiausių pasaulyje veikiančių įvairių garo mašinų kolekciją.

Mančesterio universitete buvo atlikti reikšmingi atomo struktūros tyrimai, už kuriuos 1908 m. Ernestas Rezerfordas buvo apdovanotas Nobelio premija chemijos srityje. 1948 m. Frederikas Viljamsas (*Frederic Calland Williams*) ir Tomas Kilbernas (*Tom Kilburn*) čia pagamino pirmąjį pasaulyje „tikrą“ kompiuterį, galintį iškart vykdyti įvairias programas (parengimas kitai programai iki tol trukdavo net keletą dienų). Šiuo metu čia veikia itin galingų (tūkstančiai procesorių) superkompiuterių centras.

Devynioliktame ir dvidešimtajame amžiuje Mančesteris visada buvo radikalios, reformų siekiančios politikos centras, čia būta įnirtingų kovų už moterų teisę dalyvauti rinkimuose.

## Sportas

### Futbolas
Mieste 1966 m. vyko VIII pasaulio futbolo čempionatas, o 1996 m. – X Europos futbolo čempionatas. Žymiausi klubai:
* Manchester City FC
* Manchester United FC

## Taip pat skaityti
* Pagal gyventojų skaičių didžiausių Europos miestų sąrašas

## Nuorodos

* Manchester City Council
* Visit Manchester, the official tourist board
* The Official Manchester City Guide
* BBC Manchester
* Rail map of Greater Manchester 
* National Statistics Profile
Apeliavimas į gailestį

**Apeliavimas į gailestį** () – loginė argumentacijos klaida, daroma, kai kas nors bando savo teiginį pagrįsti išnaudodamas klausytojų gailesčio jausmą. Pavyzdžiai:

* Tikiuosi, priimsite šią mano mokslinę teoriją. Užtrukau  šešerius metus ją parašyti… neįsivaizduoju kaip jausčiausi, jei atmestumėte…
* Kaip jūs galite kaltinti šį berniuką vagyste? Jis nuo penkerių metų našlaitis…

Akivaizdu, kad nei teorijos teisingumo, nei berniuko kaltumo klausimai neturi nieko bendro su įvairiais dalykais, galinčiais sukelti gailestį.

Apeliavimas į gailestį priskiriamas apeliavimo į emocijas klaidų grupei. Dar vadinamas Galilėjaus argumentu, primenant nuo inkvizicijos nukentėjusį mokslininką.

## Šaltiniai
Apeliavimas į pyktį

**Apeliavimas į pyktį** () – argumentacijos klaida. Ji daroma tada, kai jau egzistuojantys klausytojų neigiami nusistatymai kieno nors atžvilgiu išnaudojami tam, kad būtų gautas pritarimas savo teiginiui. Pavyzdžiai:

* Balsuodamas už mano pasiūlymą vietoje Džimo pasiūlymo, tu pagaliau jam atkeršysi už skriaudą vaikystėje! (*Nepriklausomai nuo patirtos skriaudos vaikystėje, dabartinis Džimo pasiūlymas gali būti geresnis, net ir tam pačiam skriaudą patyrusiam asmeniui*).
* Kaip tu gali naudoti Microsoft produktus? Juk Bilas Geitsas vaikystėje iš tavęs tyčiojosi!

Apeliavimas į pyktį yra priskiriamas apeliavimo į emocijas argumentacijos klaidų grupei.

## Susijusios klaidos
* Apeliavimas į mases
* Argumentas prieš žmogų
* Apeliavimas į motyvus

## Šaltiniai
Narvos mūšis

**Narvos mūšis** (1700 m. lapkričio 30 d.; pagal Švedijos kalendorių - lapkričio 20 d., pagal Julijaus kalendorių - lapkričio 19 d.) – mūšis pradinėje Šiaurės karo stadijoje, kuriame Švedijos karaliaus Karolio XII armija nugalėjo Rusijos caro Petro I armiją. Tai buvo švedų taktinė pergalė. Mūšis vyko prie Narvos (Livonija, dab. Estija).

## Mūšio eiga
1700 m. lapkričio 30 d. 8 140 žmonių kariuomenė, vadovaujama Karolio XII, užpuolė Rusijos armiją, apsupusią švedų (dabar Estijos) Narvos miestą. Pagrindinėms švedų pajėgoms padėjo apie 2 500 vyrų miesto viduje. Rusijos armija turėjo ryškų kareivių pranašumą – jų buvo 37 000. To meto švedų šaltiniai teigė, kad rusų buvo net 80 000–100 000; šis skaičius galėjo būti įmanomas, priskaičiuojant ir civilius, padėjusius rusams, kareivių žmonas ir šeimas.

Švedų armijai vadovavo pats karalius, padedamas generolo Karlo Gustavo Renskioldo, o rusams vadovavo Šarlis Eženas de Krua. Caras Petras I buvo išvykęs prieš keletą dienų.

Švedijos armija pradėjo puolimą vidurdienį, pasinaudodami pūga, kuri pūtė rusams tiesiai į akis, juos akindama. Švedai pralaužė Rusų armijos gynybą, įsiveržė į jų eiles, privertė visą Rusijos armiją panikuoti.

Abiejų pusių netektys buvo gana didelės, tačiau tai buvo didžiulė Švedijos pergalė. Švedai prarado 667 vyrus (beveik 10 %), o rusų armija prarado net 15 000 kareivių, daugelis kurių pabėgę iš mūšio lauko tiesiog nuskendo Narvos upėje.

Likę rusai kapituliavo, ir visi buvo apgyvendinti kareivinėse, atidavę savo ginkluotę švedams. Švedijos armijai atiteko 20 000 muškietų.

## Padariniai
Ironiška, tačiau šis mūšis puikiai iliustruoja patarlę „Gali pralaimėti mūšį, bet laimėti karą“. Šis pralaimėjimas paskatino Rusijos carą Petrą I reformuoti savo armiją. Jau po kelerių metų rusai buvo kur kas stipresnis priešininkas mūšio lauke. Kita vertus, šia pergale nepasinaudojo Švedijos karalius Karolis XII: nors generolai ir parlamentas jam patarė toliau persekioti rusus, jis nusprendė kovoti prieš Abiejų tautų respubliką, kuri tada norėjo taikos.

Jau po kelerių metų ATR karalius Augustas II buvo priverstas atsisakyti karūnos, tačiau Petras I, galėjęs laisvai tvarkytis savo valstybėje, sukūrė stiprią armiją, kuri 1709 metais Poltavos mūšyje nugalėjo Švediją, dėl to baigėsi Švedijos imperijos dominavimas, ir iškilo Rusijos imperija.

## Literatūra

* 
* 
* 
* 
* 
* 
* 
* 
* 
* 

## Išnašos
Danijos karališkoji biblioteka

**Karališkoji biblioteka** () – valstybinė biblioteka,  įsikūrusi Kopenhagoje, Danijoje. Didžiausia ir svarbiausia biblioteka visoje Skandinavijoje.

Bibliotekoje yra daug istorinių vertybių; čia galima rasti visus leidinius, išspausdintus Danijoje nuo XVII amžiaus.

Biblioteką 1648 m. įkūrė Danijos karalius Frederikas III.
Landser

**Landser** – neonacių RAC muzikos grupė iš Vokietijos. Šioje šalyje paskelbta už įstatymo ribų. Ankstesnis pavadinimas – *Final Solution* (angl. 'Galutinis sprendimas'), kaip užuomina į nacių planą sunaikinti žydus.

*Landser* įrašinėjo savo albumus Vokietijoje, tačiau leido juos užsienyje, daugiausia JAV ir Kanadoje. Grupės įrašai platinami pogrindyje.

Trys grupės nariai 2003 m. buvo nuteisti už nusikalstamos grupuotės suformavimą tų metų gruodį, pagal įstatymą, kuriuo nacistinės medžiagos publikavimas Vokietijoje yra nusikaltimas. Du nariai buvo nuteisti dvejiems metams lygtinai, o Landser lyderis Michaelis Regeneris daugiau nei trejiems metams kalėjimo. 2005 m. kovo 10 d. Vokietijos Konstitucinis teismas atmetė M. Regenerio apeliaciją.

„Landser“ yra senas vokiečių kalbos žodis, reiškiantis pėstininką kareivį.

## Diskografija
* *[[Das Reich Kommt Wieder]]*
* *[[Berlin Bleibt Deutsch]]*
* *[[Republik Der Strolche]]*
* *[[Rock Gegen Oben]]*
* *[[Ran an den Feind]]*
Vandeningas sluoksnis

**Vandeningas sluoksnis** – požeminis, vandenį talpinantis uolienų (žvyro, smėlio ir kt.) sluoksnis. Kai kurie vandeningi sluoksniai gali būti sudaryti iš plyšiuotų uolienų (klinties, bazalto, smiltainio). Mokslas, tiriantis vandeningus sluoksnius, vadinamas hidrogeologija.

## Vandeningų sluoksnių klasifikavimas

Pagal vandens spūdį vandeningi sluoksniai skirstomi į:
* spūdinius (vandens spūdis didesnis už vandeningų uolienų sluoksnio kraigą),
* nespūdinis (vandens spūdis mažesnis už vandeningų uolienų sluoksnio kraigą).

Spūdiniai vandeningi horizontai paprastai būna po vandenspara. Nespūdinis – dažniausiai pirmas nuo žemės paviršiaus vandeningas sluoksnis.

Pagal cheminę vandens sudėtį vandeningi sluoksniai skirstomi į:
* geriamo vandens,
* sūraus vandens,
* pramoninio vandens,
* mineralinio vandens sluoksnius.

## Vandeningų sluoksnių naudojimas

Vandeningi sluoksniai dažnai naudojami vandeniui išgauti. Kai kurios šalys, tarp jų ir Lietuva, savo vandens poreikius tenkina išimtinai eksploatuojant požeminį vandenį. Taip pat vandeningi sluoksniai gali būti eksploatuojami mineraliniam vandeniui išgauti, geoterminei energijai panaudoti, retiems cheminiams elementams išgauti iš gilių sluoksnių.
Lipidai

**Lipidai** – organiniai junginiai, sunkiai arba visai netirpstantys vandenyje. Į jų molekulių sudėtį įeina C, H, O ir P. Skirstomi į šias pagrindines grupes:

* Fosfolipidai – sudaryti iš dviejų molekulių riebalų rūgščių, glicerolio, fosfato grupės ir azoto turinčios grupės. Glicerolis, fosfato grupė ir azoto turinti grupė sudaro galvutę, kuri yra hidrofilinė (polinė), o riebalų rūgštys - uodegėlę, kuri yra hidrofobinė (nepolinė).
* Steroidai – sudaryti iš keturių susijungusių anglies atomų žiedų, besiskiriančių vienas nuo kito funkcinėmis grupėmis (pvz., testosteronas, cholesterolis). Jų struktūra šiek tiek skiriasi nuo trigliceridų. Steroidų randama augaluose, mėsoje, taip pat - gaminasi žmogaus organizme. Augalai turi truputį steroidų, bet jie nelabai gerai pasisavinami ir manoma, kad jie blokuoja cholesterolio pasisavinimą. Cholesterolis atlieka ląstelių membranų struktūrizavimo vaidmenį, o steroidiniai hormonai perduoda įvairius signalus organizmo viduje, dėl savo hidrofobinės (tirpdami riebaluose, tai yra - ir membranose) prigimties lengvai patekdami į visas ląsteles.
* Trigliceridai – gyvūniniai (taukai) ir augaliniai (aliejai) riebalai – sudaryti iš riebalų rūgščių ir glicerolio. Triglicerido būseną kambario temperatūroje lemia riebalų rūgščių ilgis ir jose esančių kartotinių jungčių skaičius: kuo trumpesnė anglies grandinė ir kuo daugiau joje dvigubų jungčių, tuo skystesnis trigliceridas.
* Vaškai – sudaryti iš riebalų rūgščių ir alkoholio (pvz., ausų siera, kutikulė); Kambario temperatūroje vaškai yra kieti.

Lipidams būdingas didžiausias iš visų organinių molekulių, sutinkamų organizmuose, vandenilio procentas, todėl riebalai yra naudojami energijos saugojimui.

## Struktūra
Lipidus sudaro - C(anglis) , H(vandenilis) , O(deguonis) , ir kai kuriuos iš jų - P(fosforas), N(azotas). 

## Literatūra
Jolanta Martinionienė, Laima Lapinskaitė, Pranė Stankevičienė - "Biologija"
1775 m.

**1775** m. buvo nekeliamieji metai, prasidedantys sekmadienį pagal Grigaliaus kalendorių.

## Lietuvoje

### Įvykiai
* Įkurta ATR Nuolatinė taryba.
### Gimtadieniai
* **[[Birželio 13]]** d. – Antanas Henrikas Radvila, didikas, kompozitorius, violončelininkas, Poznanės Didžiosios kunigaikštystės valstybės ir karinis veikėjas (m. 1833 m.).
* **[[Spalio 9]]** d. – Vladimiras Gadonas, Lietuvos 1794 m. ir 1831 m. sukilimų veikėjas (m. 1842 m.).

**Nedatuota**

* Liudvikas Augustas Pliateris, Abiejų Tautų Respublikos, vėliau Varšuvos kunigaikštystės politinis ir visuomenės veikėjas, Lenkijos miškininkystės organizatorius, kilęs iš garsios Pliaterių giminės (m. 1846 m.).

### Mirtys
* **[[Rugpjūčio 13]]** d. – Mykolas Frederikas Čartoriskis, Lietuvos Didžiosios Kunigaikštystės bajoras didikas, kunigaikštis, Abiejų Tautų Respublikos valstybės ir karinis veikėjas. (g. 1696 m.).

**Nedatuota**

* Aleksandras Tiškevičius, Lietuvos Didžiosios Kunigaikštystės bajoras, didikas, Lelijos herbo grafas, Abiejų Tautų Respublikos valstybės ir karinis veikėjas (g. 1748 m.).
* Ignotas Oginskis, Lietuvos Didžiosios Kunigaikštystės (LDK) karinis ir politinis veikėjas (g. 1698 m.).
## Pasaulyje
### Įvykiai

* **[[Vasario 15]]** d. – Popiežiumi išrinktas Pijus VI (g. 1717 m. - m. 1799 m. rugpjūčio 29 d.), popiežiaus pareigas ėjo iki 1799 m. rugpjūčio 29 d.
* **[[JAV]]** prasideda JAV nepriklausomybės karas

### Gimtadieniai
* **[[Sausio 20]]** d. – A. M. Amperas, prancūzų fizikas ir chemikas (m. 1836 m.).
* **[[Sausio 27]]** d. – Frydrichas Vilhelmas Jozefas fon Šelingas, vokiečių filosofas (m. 1854 m.).
* **[[Lapkričio 14]]** d. – Paulas Johanas Anzelmas Riteris fon Fojerbachas, vokiečių teisėtyrininkas penalistas, baudžiamosios teisės teoretikas, šiuolaikinės Vokietijos baudžiamosios teisės (ir jos teorijos) pradininkas, atgrasinimo teorijos pagrindėjas, Bavarijos baudžiamojo kodekso (1813 m.) rengėjas (m. 1833 m.).
* **[[Gruodžio 16]]** d. – Džeinė Ostin, anglų rašytoja romanistė, pasižymėjusi savo moterų personažių portretais, romano formos įvaldymu, ironija (m. 1817 m.).

**Nedatuota**

* Alemdaras Mustafa Paša, turkų karo vadas ir politikas, nuo 1806 m. - Ruščiuko paša (m. 1808 m.).
### Mirtys

* **[[Lapkričio 21]]** d. – Džonas Hilas, anglų rašytojas (g. ~1716).
## Nuorodos
Telegonija

Žodis **Telegonija** gali reikšti:

* Telegonija – senovės graikų literatūros epas;
* Telegonija – pseudomokslo teorija apie dvasinę įtaką genams.
Telegonija (teorija)

**Telegonija**, pristatoma, kaip genetikos mokslo atšaka – pseudomokslinė teorija, teigianti, kad po kiekvienų lytinių santykių abiejų partnerių organizmai genetiniame lygmenyje išsaugo dalį informacijos iš kito partnerio. Todėl, pavyzdžiui, nuo vieno vyro pastojusios moters vaikas gali turėti kito, ankstesnio jos partnerio (ne savo tėvo) bruožų. Arba, vaikas gali turėti savo tėvo ankstesniosios partnerės (ne savo mamos) bruožų. Tai tinka kalbant apie visus žinduolius, ne tik žmones. Neaišku, kaip dėl kitų gyvūnų.

Telegonijos teorija neturi jokio mokslinio patvirtinimo ir prieštarauja turimiems duomenims apie paveldimumą.

Kaip ir daugelio kitų pseudomokslinių teorijų atveju, teigiama, kad telegonija pagrįsta daugybe tyrimų tiek su žmonėmis, tiek su kitais gyvūnais, tačiau vėliau tų tyrimų duomenys buvę įslaptinti arba sunaikinti.

Telegonijos teorija dažniausiai naudojama kaip argumentas moralės srityje, prieštaraujant seksui iki vestuvių ar daugiau nei vieno partnerio turėjimui iki dabartinio.

## Nuorodos

* Žurnalas „Moteris“: Telegonija
Rinkmena

**Rinkmena**, *failas, byla, tvarkmena* () – bitų seka, saugoma kompiuteryje kaip vienas vienetas. Viena svarbiausių operacinės sistemos užduočių yra tvarkyti rinkmenas pagal naudojamas rinkmenų sistemas. Senesnėse sistemose rinkmena užima vientisą atminties sritį, tačiau daugumoje naujesnių jos turinys gali būti paskirstytas po įrašymo metu laisvas atminties nešiklio vietas ar net po skirtingus informacijos nešiklius.

Duomenų struktūra rinkmenos viduje gali būti įvairi ir priklauso nuo ją sukūrusios programos. Ši struktūra vadinama *rinkmenos formatu*. Rinkmena beveik visada turi vardą, pagal kurį ją galima surasti sistemoje. Neretai ji turi ir sutartinę priesagą, pagal kurią galima spėti apie jos turinį. Su byla neretai būna susieta ir daugiau informacijos (kas sukūrė, kada keista, kas turi teisę ją keisti ar skaityti ir pan). Rinkmenos paprastai telkiamos į aplankus (direktorijas), kuriuose gali būti ne tik rinkmenos, bet ir kiti aplankai.

Kai kuriose sistemose (Unix, Linux) panaudojant nuorodų sistemą galima suteikti tam pačiam rinkmenai keletą vardų ir prireikus patalpinti jį skirtingose direktorijose. Yra operacinių sistemų, saugančių ankstesnes rinkmenos versijas (OpenVMS).

## Nuorodos
Coyote

**Coyote Linux** – minimalistinis Linux distribucijos variantas, skirtas ugniasienėms bei interneto srautui dalinti. Iš šio platinamojo paketo pašalinta beveik viskas, paliekant vien būtiniausius modulius. Ši sistema telpa standartiniame pusantro megabaito talpos diskelyje, apsieidama su maždaug 8-12 Mb atminties. Grafinės sąsajos nėra, tačiau prireikus galima vykdyti įprastas Linux komandas. Yra ir specifinis adaptuotas tekstų redaktorius. Sistema paprastai valdoma nuotoliniu būdu per tinklą (per interneto naršyklę arba SSH tekstinį komandų terminalą).

Coyote Linux palaiko dvi tinklo kortas ir neretai naudojama įvairioms ugniasienėms kurti. Coyote Linux platinama dviem variantais - 1,4 Mb diskeliui skirta bazinė versija bei pilna versija, skirta įdiegti į kietąjį diską ar USB atmintinę (platinama kaip CD atvaizdas).

## Nuorodos

*Atsisiuntimo svetainė 
*Informacija apie kitus minimalistinius Linux platinamuosius paketus
*Atsakymai į dažnai užduodamus klausimus apie šios sistemos seną versiją 
*[Projekto tinklalapis [SourceForge] portale]
Magma

**Magma** – išsilydžiusios uolienos, esančios Žemės gelmėse. Magma yra sudėtingos cheminės sudėties lydalas, kurio temperatūra 649–1200&nbsp;°C. Magmoje gali būti ne tik kietos fazės, bet ir dujinės fazės priemaišų. Dažniausiai magmą sudaro silikatai, rečiau karbonatai, sulfidai, fosfatai, oksidai. Dažniausiai magmą sudaro šie elementai – deguonis, silicis, titanas, aliuminis, geležis, kalcis, magnis, manganas, natris. Nuo silicio dioksido kiekio priklauso magmos klampumas. Magma, būdama aukšto slėgio spaudžiamu lydalu, kuris kartkartėmis išsiveržia į Žemės paviršių per vulkanus. Išsiveržus magmai, išsiskiria didesnė dalis jos dujų, ir ji tampa lava. Magma gali įsiterpti į esančius geologinius sluoksnius ir nepasiekusi žemės paviršiaus. Ji sustingsta suformuodama tokius magminius kūnus:
* batolitus,
* štokus,
* lakolitus,
* lopolitus,
* daikas,
* sylius.

Šiuose geologiniuose kūnuose, priklausomai nuo magmos tipo, randamos įvairios magminės uolienos.

## Magmos tipai
Magma pagal cheminę sudėtį gali būti skirstoma į tris pagrindines grupes:
* **bazinė** (bazaltinė) (mažas SiO2 kiekis, iki 50 %), sutinkama riftingo zonose (po vidurio okeaniniais gūbriais), „karštuosiuose taškuose“ ir okeaninių plokščių susidūrimo zonose. Tipiški komponentai - kalcio lauko špatas, piroksenas, olivinas, aukšta lydymosi temperatūra, žemas klampumas, iš visų magmos tipų kristalizuojasi pirmiausiai.
* **rūgštinė** (felzinė) (didelis SiO2 kiekis), sutinkama „karštuosiuose taškuose“, esančiuose po kontinentine pluta, pvz., Jeloustouno nacionaliniame parke, JAV. Būdingi komponentai - kalio lauko špatas, kvarcas, žėrutis, amfibolas; tendencija formuoti piroklastus, klampesnė nei kitų tipų magmos.
* **andezitinė** (tarpinis tipas tarp rūgštinės ir bazinės magmos) – litosferos plokščių susidūrimo vietose. Tipiški komponentai - natrio lauko špatas, amfibolas, piroksenas, žėrutis.

## Taip pat skaitykite
* Lava
* Magmos židinys

## Šaltiniai
Salynas

**Salynas** (arba ***archipelagas***, nuo  ->  – Egėjo jūra) – grupė jūroje esančių salų, išsidėsčiusių netoli viena kitos ir dažniausiai tokios pačios kilmės (žemyninės, vulkaninės, koralinės) ir turinčios panašią geologinę struktūrą. Dažniausiai salynu vadinamos atviroje jūroje esančios salos, rečiau – esančios netoli žemyno.
Hamurabis

**Hamurabis** (**Hamurapis**, *Ammurapi*, *Hammurapi*, *Khammurabi*, akadų k. *Khammurabi*, g. ~1782 m. pr. m. e. – m. ~1686 m. pr. m. e.) – šeštasis pirmosios dinastijos Babilonijos karalius, turėjęs Šumero ir Akado karaliaus titulą.

Tiksli gimimo data nežinoma. Sinmubalito sūnus. Valdymo laikotarpis 1792–1750 pr. m. e., pagal kitą versiją 1728–1686 m. pr. m. e. Sėkmingai kovojo su elamitais ir išstūmė juos iš Mesopotamijos. Jam valdant Babilonija ypač sustiprėjo. Skatino ūkio plėtrą, tvarkė irigacines sistemas.

Hamurabio teisynas – vienas pirmųjų pasaulyje rašytinių teisės sąvadų. Kodeksas buvo surašytas ant akmeninės stelos, kuri buvo pastatyta viešoje vietoje. 1901 m. stela rasta Sūzų mieste, šiuo metu eksponuojama Luvre. Viena iš itin šiuolaikiškų teisyno nuostatų – nekaltumo prezumpcija (teisyne suformuluota kaip „nekaltas, kol kaltė neįrodyta“).

## Šaltiniai
Pelkinė sidabražolė

**Pelkinė sidabražolė**, sin. *pelkinė trindažolė*, *pelkinis sūdras* (*Potentilla palustris*, sin. *Comarum palustre*) – erškėtinių (*Rosaceae*) šeimos, sidabražolių  (*Potentilla*) genties augalų rūšis.

Daugiametis, 30-100 cm aukščio puskrūmis. Stiebas kylantis, apatinėje dalyje plikas, toliau plaukuotas. Lapai sudėtiniai, neporiškai plunksniški, ilgakočiai, su 5-7 lapeliais, viršūniniai su 3 lapeliais. Žiedai taisyklingi, sutelkti retažiedėje skėtiškoje šluotelėje, vainiklapiai tamsiai purpuriniai. Vaisiai pliki, žaliai rudi. Sėklos 1,24 mm ilgio.

Žydi gegužės - rugpjūčio mėn. Dauginasi vegetatyviniu būdu ir vaisiais.

Auga pelkėse, vandens telkinių pakraščiuose.

Vaistams vartojami lapai ir šakniastiebiai. Lapai skinami visiškai suaugę, šakniastiebiai kasami rudenį arba anksti pavasarį.

Lapuose yra 12,5 %, stiebuose - 7,5 %, šakniastiebiuose - 10 % rauginių medžiagų, lapuose dar yra 431 mg% askorbino rūgšties, 18,2 mg% karotino, mineralinių ir kitokių medžiagų.

Augalas naudojamas vilnai dažyti raudona spalva. Liaudies medicinoje retkarčiais vartojamas nuo viduriavimo.

Lietuvoje gana dažna rūšis.
Psichoterapija

**Psichoterapija** (, *psychotherapía – sielos gydymas*) – psichinių, emocinių ir psichosomatinių sutrikimų bei ligų gydymas psichologinių metodų visuma, taikant verbalinę ir neverbalinę komunikaciją.

Pirmą kartą terminas panaudotas XIX a. pabaigoje D. H. Tuke. 1872 m. jo išleistoje knygoje „Proto poveikio kūnui iliustracija“ vienas iš skyrių pavadintas „Psichoterapija“.

## Kryptys

## Psichoterapija Lietuvoje

Vieni pirmųjų entuziastų ir specialistų ugdytojų – doc. Napoleonas Indrašius ir dr. Aleksandras Alekseičikas. Nuo 1976-1977 m. prasidėjo aktyvaus mokymosi ir savarankiškų studijų etapas. Tuomet susiformavo 12-15 specialistų grupė – vidurinė psichoterapeutų karta. Lietuvoje psichoterapeutų profesionalų rengimas yra gana aukšto lygio. Daugelis specialistų rengimo programų atitinka Europos psichoterapijos asociacijos reikalavimus. Dalį mokymo funkcijų atlieka psichoterapeutų draugijos, pavyzdžiui, Geštalto terapijos draugija; tuo tarpu psichoanalitinės psichoterapijos studijos vyksta aukštosiose medicinos mokslo įstaigose. KMU ir VU Mokslo tarybos patvirtino psichoterapijos nenuosekliųjų studijų (kvalifikacijos kėlimo arba keitimo) programas. Psichoterapeutų rengimo programos reguliuojamos tik LR SAM ministro įsakymais.

## Šaltiniai
Poras (mitologija)

*Graikų mitologijoje **Poras** – tikslingumo, praktinių sumetimų personifikacija. Penijos vyras, Metidės sūnus. Pagal vieną iš versijų, Poras ir Penija buvo Eroto tėvai.
*Romėnų mitologijoje **Poras** – pertekliaus dievas.

## Išnašos
Penija

Graikų mitologijoje **Penija** – skurdo personifikacija. Poro žmona. Pagal vieną iš versijų, Penija ir Poras buvo Eroto tėvai.

Minima Platono Simpozijume.
Krovinių kultas

**Krovinių kultas** – bendras pavadinimas daugybės susijusių Melanezijos religinių judėjimų, kuriuos vienijo bendras tikėjimas magiška vakarietiškų prekių galia. Pasak krovinių kulto, visi šie daiktai sukurti protėvių dvasių, tačiau baltieji žmonės nesąžiningai juos pasisavino.

Norėdami „atgauti“ vakarietiškas prekes, kulto nariai atlikinėdavo ritualus, panašius į matytą vakariečių elgesį. Žinomiausi pavyzdžiai yra oro uostų, radijo aparatų ir kt. imitacijos, padarytos iš kokoso riešutų, akmenų ir panašių medžiagų. Buvo tikima, kad šie daiktai pritrauks lėktuvus, pilnus krovinių. Jie garbino simbolinius amerikiečius, John Frum ir Tom Navy.

Šiuo metu dauguma istorikų ir antropologų teigia, kad krovinių kultas yra neteisingas terminas, taikomas daugybei skirtingų kultų. Tačiau jis plačiai paplitęs ir vartojamas iki šiol.

## Populiariojoje kultūroje
Krovinių kultas gana išsamiai aprašytas fantastinėje Lario Naiveno ir Stiveno Barnso knygoje „Svajonių parkas“ – krovinių kultu grįstas šioje knygoje pavaizduotas vaidmenų žaidimas.

## Šaltiniai

## Nuorodos
Lošėjo klaida

**Lošėjo klaida** – loginė klaida, kylanti iš klaidingo tikimybių interpretavimo. Pagrindiniai jos variantai yra šie teiginiai:

* Atsitiktinio įvykio tikimybė **didesnė**, jei ilgą laiką jis **nebuvo** įvykęs.
* Atsitiktinio įvykio tikimybė **mažesnė**, jei ilgą laiką jis **nebuvo** įvykęs.
* Atsitiktinio įvykio tikimybė **didesnė**, jei jis ką tik **buvo** įvykęs.
* Atsitiktinio įvykio tikimybė **mažesnė**, jei jis ką tik **buvo** įvykęs.

Visi šie teiginiai neteisingi. Atsitiktinio įvykio tikimybei neturi jokios reikšmės tai, kaip seniai ar kiek kartų jis buvo įvykęs prieš tai. Metant monetą, herbas lygiai vienodai tikėtinas ir tada, jei prieš tai dešimt kartų išmetėme tik skaičių, ir tada, jei prieš tai dešimt sykių iš eilės išmetėme tik herbą.

Greičiausiai ši klaida kyla iš neteisingai interpretuojamo tikimybių teorijos teiginio (teisingo), kad atsitiktinių įvykių serijos tikimybė yra mažesnė, nei vieno atsitiktinio įvykio. Tuo mažesnė, kuo daugiau įvykių serijoje. Tačiau čia kalbama apie galbūt *būsimus* įvykius, o buvę neturi jokios reikšmės. Taip pat manoma, kad šios klaidos darymas žmogui yra įgimtas psichologinis fenomenas, išsivystęs natūraliai.

Taip pat, lošėjo klaida daroma, kai įvykio tikimybė interpretuojama jam jau įvykus. Pavyzdžiui, iš 52 kortų kaladės paimame atsitiktinę kortą. Tarkime, tai buvo pikų tūzas. Galima nusistebėti, kad tikimybė ištraukti būtent pikų tūzą buvo lygi tik 1/52, o vis dėlto mes jį ištraukėme. Tai yra klaida, kadangi egzistavo analogiška tikimybė ištraukti bet kuriai kitai kortai. Šia logine klaida dažnai vadovaujamasi ir argumentacijoje. Dažniausiai norint paremti prielaidą, kad visata negalėjo atsirasti savaime, nes „kokia tikimybė *savaime* atsirasti visatai kurioje atsirastų sąlygos gyvybei ir net protui?“. Be kita ko, šiame teiginyje yra ir dar viena klaida: „tarp eilučių“ preziumuojama, kad ta tikimybė yra ypatingai maža, nors iš tiesų mes to nežinome. Nebuvo stebėta serija visatų atsiradimų ir skaičiuota, keliose iš jų išsivysto gyvybė ir protas. Apskaičiuoti to grynai teoriškai irgi nėra kaip.

Žinoma, jei prieš tai buvęs įvykis kažkaip paveikia prognozuojamąjį, tada jis iš tiesų turi įtakos tikimybei. Pavyzdžiui, tikimybė iš kortų kaladės ištraukti pikų tūzą yra tik 1/52, tačiau jei tarp prieš tai trauktų penkių kortų pikų tūzo nebuvo, o tos kortos *nebuvo sugrąžintos į kaladę*, tikimybė padidėja iki 1/47 (kadangi kaladėje liko tik 47 kortos).

## Nuorodos ir šaltiniai
Istoriko klaida

**Istoriko klaida** vadinama argumentacijos klaida, daroma manant, kad praeities sprendimų priėmėjai turėjo tokią pačia informaciją ir žiūrėjo iš tokios pačios perspektyvos, kaip kalbėtojas.

Terminas pasiūlytas istorijos profesoriaus Deivido Haketo Fišerio.

Pavyzdžiui:
* Cezariui nevertėjo siekti valdžios, tai atvedė prie jo nužudymo.

*Istoriko klaidos* nereikia painioti su šiek tiek skirtinga klaida – *[[Prezentizmas|prezentizmu]]*, daroma, kai istoriniai įvykiai ar asmenybės vertinami taikant dabartinius moralės kriterijus.
Bereikšmis teiginys

**Bereikšmis teiginys** argumentacijos klaidų teorijoje – toks teiginys, kuriame neteigiama nieko, su kuo būtų įmanoma sutikti ar nesutikti. Argumentacijoje klaida laikomas bereikšmių teiginių naudojimas tarp prielaidų, taip bandant apeiti išvadų paneigimo *galimybę*.

## Rūšys
Egzistuoja daug bereikšmių teiginių rūšių.
* Teiginys, kuriuo bandoma atskirti dvi ar daugiau sąvokų, nenurodant konkrečių skirtumų. Pavyzdžiui, laikomas bereikšmiu teiginys „*[[pornografija]]* ir *[[erotika]]* skiriasi, bet neįmanoma pasakyti, kuo konkrečiai“.
* Teiginiai, naudojantys neapibrėžtus ar visai nežinomus terminus. Pavyzdžiui, „*Tifukai mėgsta lankšliauti* ant stogo“ yra bereikšmis teiginys, nes nežinant, kas tie *tifukai* ir ką reiškia *lankšliauti*, neįmanoma pasakyti, ar jis teisingas, ar klaidingas.
* Teiginiai, priskiriantys kažkokias savybes objektams, kurie tokio tipo savybių turėti negali. Garsus pavyzdys yra speciali frazė *bespalvės žalios idėjos aršiai miega*, sugalvota Noamo Chomskio, norint parodyti, kad gramatiškai teisingi sakiniai gali būti nesąmoningi.
* Negramatiški sakiniai taip pat laikomi bereikšmiais. Tai aktualu kalbose, kuriose yra svarbi žodžių tvarka sakinyje, pavyzdžiui, anglų. Neteisinga tvarka sudėliotos sakinio dalys laikomos beprasmišku kratiniu.
* Kai kurių pozityvizmo atstovų požiūriu, bereikšmiais laikytini teiginiai, kurių iš principo negalima falsifikuoti (paneigti) ar verifikuoti (patikrinti). Tokiu teiginiu pozityvistai laiko, pavyzdžiui, tomistų teiginį, kad visi daiktai turi tam tikrą neaptinkamą *esmę*, kurios neįmanoma jusliškai patirti ar suvokti.
* Teiginiai, kuriuose tas pats dalykas ir paneigiamas, ir patvirtinamas. Dažniausiai paneigimui ir patvirtinimui naudojamos skirtingos tą patį dalyką apibūdinančios sąvokos, kad absurdas nebūtų akivaizdus. Praktiniame gyvenime tokio tipo teiginiai dažniausiai naudojami siekiant išvengti visuomenėje labai neigiamą atspalvį įgijusių terminų. Pavyzdžiui, beprasmis teiginys: „aš jokiu būdu nesu antisemitas, aš tik nekenčiu žydų“.

## Taip pat skaitykite
* Okamo skustuvas
* Loginis pozityvizmas
Apeliavimas į lytį

**Apeliavimas į lytį** – argumentacijos klaida, kai vyrams arba moterims priskiriamos kažkokios savybės vien todėl, kad jie priklauso tai lyčiai.

Ši klaida gana dažnai pasitaiko atrenkant žmones atsakingoms pareigoms užimti, jos paminėjimai naudojami paaiškinti mažesnį tokias pareigas užimančių moterų procentą.
Klaida taip pat trukdo vienodai, objektyviai įvertinti darbo pasiekimus nepriklausomai nuo lyties.

Požiūris į skirtingų lyčių galimybes ar joms prideramą vaidmenį labai skiriasi priklausomai nuo valstybės ir ne kartą keitėsi istorijos eigoje. Pavyzdžiui, Egipte 94,9 % apklaustųjų mano, jog esant kritiškam darbo vietų trūkumui turi būti ribojama moterų teisė dirbti. Islandijoje taip atrodo tik 3,6 % žmonių. Viduramžių Europoje buvo manoma, jog iš tiesų gerai gydyti sugeba tik moterys, tačiau prasidėjus raganų medžioklei gydytojo darbas tapo vyriška profesija. 

Logikos požiūriu, kai kuriuose apeliavimo į lytį argumentuose naudojamos ir kitos klaidos – išimtis, non-sequitur ir panašiai. Homoseksualams netolerantiškos visuomenės nuo šitos klaidos kenčia labiau.

## Šaltiniai
Non-sequitur (logika)

***Non-sequitur*** – lotyniškas terminas, reiškiantis „neišplaukia“. Logikoje *non-sequitur* argumentas yra tada, kai išvados neplaukia iš prielaidų. Iš esmės, bet kokia loginė argumentacijos klaida yra kažkuris *non-sequitur* variantas.

*Non-sequitur* neturi nieko bendro su išvadų teisingumu ar klaidingumu. Argumentas *non-sequitur* yra tada, kai išvados neplaukia iš prielaidų, nepriklausomai nuo išvadų ir prielaidų teisingumo.

Pavyzdžiui:
# Jei aš esu Niujorke, aš esu JAV.
# Aš nesu Niujorke.
# Vadinasi, aš nesu JAV.

Egzistuoja ir tiesiog *non-sequitur* argumentacijos klaidos, nepriskiriamos jokiems paplitusiems klaidų tipams. Pavyzdžiui: „šiandien mano plaukai gražūs, vadinasi, žmonės mane mylės“. Čia išvada (žmonės mane mylės) tiesiog neplaukia iš prielaidos (mano plaukai gražūs). Tokio tipo argumentacijos klaidos ypač dažnai išnaudojamos reklamose.
Avogadro konstanta

**Avogadro konstanta** arba **Avogadro skaičius** – konstanta, medžiagos molekulių skaičius viename molyje – <sup>12</sup>C (anglies-12) atomų skaičius viename molyje – 12 gramų (0,012 kg) 12C.

CODATA 2006 metų rekomenduojama Avogadro konstantos reikšmė yra
: N_A = (6,022 141 79\pm 0,000 000 30)\,\times\,10^{23} \mbox{ mol}^{-1} \,
Konstanta pavadinta italų mokslininko Amadėjaus Avogadro garbei.

**Avogadro dėsnis** – vienoduose tūriuose vienodomis sąlygomis bet kokių dujų molekulių skaičius vienodas.

## Taip pat skaitykite
* SI (sistema)

## Šaltiniai